題潘大臨東軒
作者：賀鑄
朝代：宋

paragraphs: 陳公少荒誕，一室未遽掃。
事功竟何成，老魅死不早。
潘郎治寓舍，箒禿無遺蚤。
庭砌蒔蘭萱，未霜除惡草。
明窗羃輕素，朝日上杲杲。
烟蔓擢薰爐，松腴浮墨沼。
著書析魯史，百傳見脫藁。
賊亂久逋誅，吾方力窮討。
不應兩觀下，僅獲少正卯。
坐可驕素臣，俾渠眸子瞭。
而翁晏退食，筆削日課了。
伯仲詠南陔，餘風颯林杪。
安知自娛適，聊尉堂上老。
起居侍杖藜，寒燠躬煬澡。
昏定仰屋眠，是中亦大好。